מירב הלינגר

מירב הלינגר, (נולדה ב-10 בינואר 1989) היא זמרת יוצרת, פזמונאית ומלחינה ישראלית.  סגנונה המוזיקלי משלב בלדות פסנתר עם פופ עכשווי, והיא ידועה בקולה הייחודי ובחותמה האמנותי האישי. 

יצירתה מתאפיינת בטקסטים אינטימיים העוסקים בזהות, אמונה וזוגיות, ובשילוב בין עולמות רוחניים למציאות יומיומית. בין עבודותיה נמנים האלבומים שרשרת פרידות, לקבל אהבה, וכמה גלגולים (2026).

הלינגר הופיעה על במות רבות והשתתפה בפסטיבלים מרכזיים, בהם פסטיבל הפסנתר, פסטיבל יערות מנשה ופסטיבל אשה. יצירתה זכתה להצלחה בתחנות הרדיו בישראל – הסינגל שלה "אלוהים שישמור לי אותך" שולב בפלייליסט של כאן גימל, וגרסת הכיסוי שלה עם רון בוחניק לשיר "שוב (חזרת פתאום)" זכתה לחשיפה רבה בגלגלצ. בנוסף, שירה "נתמכר שוב" נכלל ברשימת 50 השירים הוויראליים ביותר בישראל.

ביוגרפיה
הלינגר נולדה בפתח תקווה למשפחה ציונית-דתית, בתם של פרופ' משה הלינגר ושל רבקה, מפקחת במשרד החינוך. בצעירותה החלה לכתוב ולשיר, דבר שלא היה מקובל בסביבה הדתית שבה גדלה. היא סיימה את לימודיה באולפנה בפתח תקווה, עשתה שירות לאומי ולאחר מכן למדה בבית מדרש לנשים "מגדל עֹז" שבגוש עציון. בשנת 2013 סיימה את רימון בית ספר למוסיקה במגמת הלחנת שירים. נכון ל-2022 חיה בזוגיות עם אורית, שותפתה לחיים ולעשיה המוזיקלית.

קריירה
בגיל 19 הקליטה את שירה הראשון "מנגנת את חיי" שכתבה והלחינה. את הגיטרות בשיר מנגן דודו טסה. הלינגר הוזמנה לחמם את הופעותיהם של להקת איפה הילד? ודניאלה ספקטור.

בגיל 22 החלה להופיע במופע משלה עם הרכב "הכיסאות הגבוהים". בין היתר הופיעו בתיאטרון תמונע, לבונטין 7 והאוזן בר. במופע התארחו אריאל הורוביץ, יוני רכטר וארי גורלי.

בשנת 2017 שיתפה פעולה עם הזמרות היוצרות שר ניב, רות דנון ורוני וגנר שהקימו את ההרכב "תמונת אישה" והשיקו מופע מחווה לשיריה של תרצה אתר, מופע המפיח חיים מחודשים בשיריה המולחנים של המשוררת. בהופעות התארחו אלונה טוראל, ערן צור ועדי רנרט.

בשנת 2018 השיקה את מופע דואו "פסנתר ונבל" יחד עם דנה וייס-פוגל. מופע אינטימי - אקוסטי איתו ניגנו בבתים ברחבי הארץ.

בשנת 2019 הפיקה, הופיעה וניהלה אמנותית את מופע המחווה לטום וייטס. במופע השתתפו בין היתר עידן אלתרמן, מיקי שביב, סיון טלמור וגדי רונן. באותה שנה הופיעה במסגרת פסטיבל "יערות מנשה" לצד אסף אמדורסקי, ספיר וולך, אביגיל קובארי, אלה רונן, גיל בר הדס, פלורה, יעל קראוס ואחרים.

באוקטובר 2021 הופיעה הלינגר בפסטיבל הפסנתר בתל אביב, שבו אירחה את איה כורם.

בתחילת אפריל 2022 הוציאה הלינגר עם הזמר רון בוחניק, שהשתתף בתוכנית הטלוויזיה הכוכב הבא לאירוויזיון בעונה השלישית, את הדואט "נתמכר שוב" אותו כתבה והלחינה.

במרץ 2023 הוציאה הלינגר את הסינגל והקליפ "מעבר להר", מתוך אלבומה השלישי. האנימציה לקליפ נעשתה כולה באמצעות טכנולוגיה של בינה מלאכותית.

הלינגר מלווה הרכבים והפקות מוזיקליות כפסנתרנית. בנוסף מנחה הרכבים מוזיקליים באוניברסיטת בר-אילן. היא הלחינה מוזיקה לתיאטרון בשיתוף פעולה עם בית הספר למשחק "הדרך" בגבעתיים, ועם תיאטרון פסיק בירושלים.

ב-1 ביוני 2023 יצא אלבומה השלישי "לקבל אהבה", בליווי סינגל חדש בשם "תפרשי את היד". את השיר כתבה והלחינה הלינגר והפיק מוזיקלית עדי רותם.
טרם יציאתו של האלבום יצאו ארבעה סינגלים מתוכו והושמעו בפלייליסטים רבים בהם ספוטיפיי ובאפל מיוזיק, וזכו להשמעות ברדיו ובטלוויזיה.

בנובמבר 2023 הוציא הלינגר את השיר "עד השמיים" שירו של משה סעידיאן, שנרצח בטבח במסיבת בנובה, הולחן והושר על ידי הלינגר. סעידיאן החליט להישאר לעזור לפצועים במסיבת הטבע ברעים, ונרצח. את השיר כתב סעידיאן במסגרת סדנה לכתיבה. לשיר יצא קליפ בו מופיע סעידיאן. את התמונות וסרטונים תרמו בני המשפחה.

ב-28 במרץ 2024 הוציאה את הסינגל "אלוהים שישמור לי אותך", השיר הראשון שלה אותו כתבה עבור בת זוגה.

ב-28 במרץ 2024 הוציאה את הסינגל "אלוהים שישמור לי אותך", השיר הראשון מתוך אלבום חדש, באותה שנה הוציאה סינגלים נוספים בשם: ״תחרות בלב״, ״הדבר האמיתי״ דואט יחד עם הזמר דניאל ברזילאי ו״שירים זה קסם״.
ב-6 בפברואר 2025 הוציאה את השיר ״מה אמיתי״ שבו היא מארחת את המוזיקאי והראפר ליעם חכמון, השיר מתאר את תחושותיהם של הרבה מאוד ישראלים לאחר טבח שבעה באוקטובר.

יצירה ונושאים אמנותיים

יצירתה של מירב הלינגר משלבת בלדות פסנתר ופופ עכשווי, ומתאפיינת בטקסטים אישיים העוסקים באמונה, זהות, אהבה וחיפוש. בראיונות ציינה כי הכתיבה נובעת מחוויות חייה ומשמשת עבורה כלי לבירור פנימי ולדיאלוג עם הקהל. חלק משיריה עוסקים במפגש שבין העולם דתי לבין מציאות החיים המודרנית.

חיים אישיים

בראיונות לתקשורת סיפרה כי היא מקיימת אורח חיים המשלב זהות דתית ולהט״בית, ומבקשת לערער על התפיסה הרואה בין התחומים סתירה מובנית. 
נכון ל2026 הלינגר חיה בזוגיות ואם לילד.

אלבומים
במבט אחד כחול
בשנת 2016 השיקה את אלבום הבכורה "במבט אחד כחול". האלבום זכה לביקורות מצוינות. שירי האלבום "אם תלך ממני", "שושן צחור" ו-"גלי לאן", נבחרו לשיר השבוע בתחנת 88FM.
במקביל להוצאת האלבום השתתפה הלינגר בפסטיבלים שאון חורף לצד רות שועלי, האחיות ג'משיד, קוסטה קפלן ואחרים ובפסטיבל הפסנתר.
250px|ממוזער|שמאל

שרשרת פרידות

ב-18 באפריל 2021, השיקה מיני-אלבום שני "שרשרת פרידות". השיר "איילת" הוא הסינגל הראשון שיצא מתוך האלבום והושמע בתחנות רדיו רבות. השיר "נאחזת ברוח" הוא הסינגל השני שיצא וזכה אף הוא להשמעות רבות ולביקורות מצוינות. לשיר "במה אנחנו דומות" הופק קליפ בהשתתפותה של השחקנית לימור גולדשטיין וביימה אורית לוינגר. הקליפ שודר בערוץ המוזיקה IL. בתחילת מאי 2021 קיימה שתי הופעות בכורה עם שירי האלבום החדש: במועדון הצוללת הצהובה בירושלים, ולמחרת גם בתיאטרון תמונע בתל אביב.
בחודש יוני הוציאה הלינגר את הסינגל והקליפ "ימים יעידו", שהפיקו איתמר ציגלר וגדי פטר ושאינו חלק מהאלבום. באוגוסט אותה שנה הושמע השיר בפרק 7 של הטלנובלה "בעלת החלומות" המשודרת בהוט.

לקבל אהבה

בשנת 2023 הוציאה הלינגר את אלבומה השלישי, לקבל אהבה. האלבום כולל שמונה שירים ומשלב פסנתר, גרוב עם הפקה עכשווית. שירי האלבום עוסקים באהבה, בזהות ובהתבוננות אישית, וחלקם יצאו כסינגלים (נתמכר שוב, תפרשי את היד) שזכו להשמעות ברדיו ובפלטפורמות הסטרימינג השונות.

"כמה גלגולים" - מיני אלבום

בשנת 2026 הוציאה הלינגר את המיני־אלבום ״כמה גלגולים״, הכולל חמישה שירים שנכתבו לאורך תקופה של התבוננות אישית ושינויים בחייה. האי־פי עוסק בתהליכי התפתחות וזהות, ובוחן שאלות של אמונה, שייכות ואהבה מתוך נקודת מבט אינטימית. לדברי הלינגר, הפרויקט משקף מעבר בין שלבים שונים בחייה וחתירה לאותנטיות אמנותית, תוך שילוב בין פסנתר מלודי להפקה עכשווית.

אלבומים
 2016 - במבט אחד כחול
 2021 - שרשרת פרידות
 2023 - לקבל אהבה
 2026 - כמה גלגולים - מיני אלבום

קישורים חיצוניים










הערות שוליים

קטגוריה:בוגרות אולפנות
קטגוריה:בוגרות שירות לאומי
קטגוריה:בוגרות רימון בית ספר למוסיקה
קטגוריה:בוגרי רימון בית ספר למוסיקה
קטגוריה:זמרות אינדי ישראליות
קטגוריה:זמרות ישראליות
קטגוריה:זמרים ישראלים
קטגוריה:זמרות-יוצרות ישראליות
קטגוריה:זמרות רוק ישראליות
קטגוריה:זמרי רוק ישראלים
קטגוריה:זמרים-יוצרים ישראלים
קטגוריה:זמרים להט"בים ישראלים
קטגוריה:להט"ביות ישראליות
קטגוריה:להט"בים יהודים
קטגוריה:מוזיקאיות ישראליות
קטגוריה:מלחינות ישראליות
קטגוריה:פסנתרניות ישראליות
קטגוריה:פסנתרנים ישראלים
קטגוריה:פזמונאיות ישראליות
קטגוריה:פזמונאיות כותבות עברית
קטגוריה:גבעתיים: אישים
קטגוריה:ישראליות שנולדו ב-1989
קטגוריה:ישראלים שנולדו ב-1989